《题巫山瞻华亭》
宋代·邓谏从

崚嶒玉削三千丈，翠泼岚光冷相向。风含太古云气长，变化溟濛纷万象。

阴晴一日具四时，天籁壑深虚自响。神山娟妙擢群参，锦绣铺张献奇状。

蟠根积铁汇百川，龙矫蛟翻饶跌宕。势连三楚此开国，故垒荒宫带溪瀼。

楼台井邑老风烟，环佩清闻驻仙仗。竹林风味便读易，久与江山为辈行。

鸣弦馀暇豁心眼，戏著飞阑云雨上。爽明自可达壅蔽，野获又何劳草创。

政和民气长似春，景迥心平过于掌。征鸿明灭志何杳，黄鹄追随意尤放。

当年李杜经行处，太史银钩刻青嶂。宝刀珠瑟出耕垦，曲水纤腰迷草莽。

牢盆古隶杂秦篆，飞动閒摹永平样。珊瑚交柯炯不蚀，髣髴将军勋业壮。

英雄繁盛随流水，时有竹枝赓牧唱。孔泉文物起骚经，国色明妃守孤尚。

我家峨眉紫翠间，为爱奇峰甘蒟酱。秋风野水忆丝莼，击汰夷犹理烟榜。

作者简介：宋汉嘉人，字元卿。范仲黼讲学二江，时二江有九先生之目，谏从为其一。曾通判黎州。